Na temelju članka 35. stavka 2. i članka 391. stavka 1. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17), članka 59. stavka 6. i članka 63. Zakona o sportu („Narodne novine“ broj 141/22) i članka 33. Statuta Općine Sveta Nedelja („Službene novine Općine Sveta Nedjelja“ broj 11/18, 03/21) Općinsko vijeće Općine Sveta Nedelja na sjednici, održanoj dana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ godine donosi

**O D L U K U**

**o načinu upravljanja i korištenja sportskih građevina**

**u vlasništvu Općine Sveta Nedelja**

1. **OPĆE ODREDBE**

Članak 1.

Ovom odlukom utvrđuju se sportske građevine u Općini Sveta Nedelja te se uređuje način upravljanja i korištenja sportskih građevina u vlasništvu Općine Sveta Nedelja.

Članak 2.

Sportskim građevinama smatraju se uređene i opremljene građevine i površine na kojima se provode sportske djelatnosti, a koje zadovoljavaju opće uvjete definirane propisima kojima se uređuju graditeljstvo i prostorno planiranje.

Javnim sportskim građevinama smatraju se građevine koje su u vlasništvu Općine Sveta Nedelja, te se trajno koriste u izvođenju programa javnih potreba u sportu.

Članak 3.

Sportske građevine na području općine Sveta Nedelja i u vlasništvu Općine Sveta Nedelja (u daljnjem tekstu: sportske građevine) su nogometna igrališta s pratećim objektima, svlačionicama, klupskim prostorijama u naseljima Nedešćina i Sveti Martin, te boćarska igrališta s pratećim objektima, svlačionicama, klupskim prostorijama u naseljima Nedešćina i Snašići.

Druge sportske građevine u vlasništvu Općine Sveta Nedelja utvrđuje Općinska načelnica posebnim zaključkom.

1. **UPRAVLJANJE SPORSKIM GRAĐEVINAMA**

Članak 4.

Način upravljanja i korištenja sportskih građevina uređuje se ovisno o njihovu značenju za sport

na području Općine Sveta Nedelja i provođenju programa javnih potreba u sportu Općine Sveta Nedelja.

Članak 5.

Upravljanje i korištenje sportskih građevina može se povjeriti sportskim udrugama koje djeluju na području Općine Sveta Nedelja, sportskim savezima, sportskoj zajednici, ustanovama i trgovačkim društvima za obavljanje sportske djelatnosti upravljanja i održavanja sportskih građevina na način propisan Zakonom.

Članak 6.

U poslove upravljanja sportskim građevinama ubrajaju se slijedeći poslovi:

* Redovito, tekuće i investicijsko održavanje sportske građevine u građevinskom i funkcionalnom smislu, prema namjeni građevine, a posebno za provođenje programa javnih potreba u sportu Općine Sveta Nedelja,
* Davanje u zakup dijelova sportske građevine za obavljanje sportske djelatnosti,
* Davanje u zakup ili podzakup poslovnog prostora u okviru sportske građevine, sukladno posebnim propisima,
* Primjerena zaštita sportske građevine,
* Određivanje i provođenje unutarnjeg reda u sportskoj građevini,
* Primjereno osiguranje sportske građevine,
* Obavljanje povremenih i godišnjih pregleda sportske građevine radi utvrđivanja njezinog stanja u građevinskom i funkcionalnom smislu,
* Kontrola korištenja sportske građevine sukladno sklopljenim ugovorima,
* Donošenje godišnjeg programa upravljanja na sportskom građevinom,
* Drugi poslovi koji, prema posebnim propisima, spadaju u upravljanje sportskom građevinom.

Članak 7.

Troškove upravljanja i održavanja sportskih građevina čine troškovi:

* Energenata (toplinska energija, električna energija i sl.),
* Komunalnih usluga (voda, odvodnja, odvoz smeća i sl.),
* Administrativnih i knjigovodstvenih poslova,
* Premije osiguranja,
* Redovitog održavanja kojima se sportska građevina održava u funkcionalnom stanju.

Članak 8.

Općina Sveta Nedelja svojim Proračunom za svaku godinu, temeljem Programa javnih potreba u sportu, ovisno o financijskim sredstvima može osigurati dio troškova redovitog upravljanja sportskim objektima.

Članak 9.

Kapitalno investiranje na sportskim građevinama te njihova modernizacija i rekonstrukcija provodi se u suradnji upravitelja i Općine Sveta Nedelja kao vlasnika. Za investicijsko održavanje u smislu adaptacije i dogradnje postojećih sportskih građevina, izgradnju novih sportskih građevina, kao i svih ostalih investicijskih ulaganja, upravitelj je obvezan ishoditi suglasnost vlasnika.

Nositelj investicijskih radova na sportskoj građevini mogu biti upravitelj i Općina Sveta Nedelja, a ovisno o uvjetima i izvorima financiranja.

Upravitelj sportskih građevina ne može opteretiti i otuđiti sportske građevine bez suglasnosti vlasnika Općine Sveta Nedelja.

1. **UVJETI UPRAVLJANJA I KORIŠTENJA SPORTSKIM GRAĐEVINAMA**

Članak 10.

Predmet upravljanja je u pravilu određena sportska građevina kao jedinstvena cjelina, odnosno svi zatvoreni i otvoreni prostori građevine, sportski i poslovni prostori te prateći prostori i oprema, odnosno nogometna igrališta i prateća oprema, te uredske prostorije i prateća oprema.

Članak 11.

Općina Sveta Nedelja upravljanje i korištenje sportskih građevina dodjeljuje, bez naknade, temeljem javnog poziva.

Javni poziv na upravljanje i korištenje sportskih građevina s uvjetima i dokumentacijom potrebnom za ostvarivanje prava upravljanja i korištenja određene sportske građevine raspisuje općinska načelnica, a objavljuje se na web stranicama i oglasnoj ploči Općine Sveta Nedelja.

Zahtjev za upravljanjem sportskom građevinom podnosi se Jedinstvenom upravnom odjelu Općine Sveta Nedelja.

Temeljem zahtjeva iz javnog poziva i dokaza o ispunjavanju uvjeta navedenih u javnom pozivu, propisanih posebnim zakonom i ovom Odlukom, općinska načelnica može povjeriti upravljanje i korištenje određene sportske građevine pravnim osobama iz članka 5. ove Odluke bez naknade, pod uvjetom da se u sportskoj građevini ne obavlja gospodarska aktivnost.

Iznimno od prethodnog stavka, u dijelu objekta u kojem je moguće obavljati gospodarsku djelatnost, takva djelatnost se može obavljati samo uz prethodnu suglasnost općinske načelnice, i uz ispunjavanje svih potrebnih uvjeta za obavljanje iste.

Podnositelj zahtjeva dužan je u svrhu sklapanja Ugovora o upravljanju i korištenju sportske građevine dostaviti slijedeće:

* Dokaz o registraciji
* Program korištenja sportske građevine ili dijela sportske građevine sa planom rada i održavanja sportske građevine ili dijela sportske građevine.

Članak 12.

Odluku o povjeravanju na upravljanja sportskim građevinama iz članka 3. ove Odluke donosi općinska načelnica.

Članak 13.

Način upravljanja i korištenja sportskih građevina iz članka 3. ove Odluke regulira se ugovorom između Općine Sveta Nedelja i upravitelja iz čl. 5. ove Odluke.

Ugovor u ime Općine Seta Nedelja sklapa općinska načelnica, a u ime upravitelja osoba ovlaštena za zastupanje.

Članak 14.

Ugovorom će se osobito obvezati upravitelja sportske građevine da sve sportske sadržaje građevine, kao i prateće sadržaje (svlačionice, spremišta, rekvizite i sve ostale dijelove u funkciji sporta) te opremu koja služi sportskoj djelatnosti, koristi za svoju sportsku djelatnost i djelatnost sportskih udruga koje su ih do sada koristile kao i sportskih udruga kojima to bude odobreno uz dogovorene uvjete.

Članak 15.

Upravljanje i korištenje sportskim građevinama povjerava se na vremenski rok od 10 (deset) godina s mogućnošću produženja, a isto se može prekinuti:

* Odlukom vlasnika, Općine Sveta Nedelja,
* Prestankom rada ili promjenom djelatnosti upravitelja,
* Prestankom upotrebe i korištenja od strane upravitelja.

1. **ZAKUP**

Članak 16.

Poslovni i drugi prostori sportske građevine koji nisu u funkciji obavljanja sportske djelatnosti, mogu se od strane upravitelja davati u zakup putem javnog natječaja i u njima se može obavljati samo ona djelatnost koja je dopuštena za lokaciju na kojoj se nalazi sportska građevina.

Ugovor o zakupu može biti sklopljen najduže u roku na koji je sklopljen i Ugovor između vlasnika sportske građevine i upravitelja.

Zakupnik nema pravo poslovni prostor, dio poslovnog prostora ili drugi prostor iz stavka 1. ovog članka dati u podzakup, a ugovor sklopljen protivno ovoj odredbi ništetan je.

Upravitelj je dužan prije pokretanja postupka davanja u zakup sportskih građevina iz prethodnog stavka, pribaviti pisanu suglasnost vlasnika sportske građevine, Općine Sveta Nedelja.

Članak 17.

Prostori uz sportske građevine koji nisu u izravnoj funkciji sporta mogu se dodijeliti pravnim i fizičkim osobama na korištenje kao javne površine odgovarajućom primjenom odredaba akata o javnim površinama.

Upravitelj je dužan prije pokretanja postupka davanja u zakup sportskih građevina iz prethodnog stavka, pribaviti pisanu suglasnost vlasnika sportske građevine, Općine Sveta Nedelja.

Članak 18.

Prostori i dijelovi sportske građevine koji su u funkciji sporta mogu se od strane upravitelja putem javnog poziva dodijeliti pravnim i fizičkim osobama na korištenje, i to isključivo radi organizacije i provođenje sportskih programa i manifestacija kao što su sportske akademije, sportski kampovi, sportski turniri i sl., na period najdulje od jedne godine.

Upravitelj je dužan prije pokretanja postupka davanja u zakup sportskih građevina iz prethodnog stavka, pribaviti pisanu suglasnost vlasnika sportske građevine, Općine Sveta Nedelja.

Zakupnik nema pravo poslovni prostor, dio poslovnog prostora ili drugi prostor iz stavka 1. ovog članka dati u podzakup, a ugovor sklopljen protivno ovoj odredbi ništetan je.

Upravitelj je dužan prije pokretanja postupka davanja u zakup sportskih građevina iz prethodnog stavka, pribaviti pisanu suglasnost vlasnika sportske građevine, Općine Sveta Nedelja.

Članak 19.

Ostvareni prihod od zakupa sportske građevine i korištenja prostora uz sportske građevine s osnova odvijanja sportskih, kulturnih i gospodarskih manifestacija upravitelj je dužan namjenski uložiti u daljnje održavanje i poboljšanje uvjeta rada na sportskoj građevini.

1. **KRITERIJI I POKAZATELJI UČINKOVITOSTI UPRAVLJANJA I RASPOLAGANJA JAVNIM SPORTSKIM GRAĐEVINAMA**

Članak 20.

Kriteriji i pokazatelji učinkovitosti upravljanja i raspolaganja javnim sportskim građevinama utvrđuju se kako slijedi:

* upravitelj je omogućio neometano namjensko korištenje sportske građevine,
* upravitelj je u sportskim građevinama koje su dane u zakup omogućio neometano provođenje programa javnih potreba u sportu Općine Sveta Nedelja,
* upravitelj održava sportske građevine u skladu s preuzetim obvezama,
* upravitelj je omogućio korištenje sportskih građevina na način da se poboljšaju uvjeti obavljanja sportskih aktivnosti,
* upravitelj poduzima mjere gospodarenja sportskim građevinama s namjerom smanjivanja troškova korištenja sportske građevine,
* upravitelj je izvršio ulaganja u investicijsko održavanje sportskih građevina.

1. **NADZOR**

Članak 21.

Pravne osobe u sustavu sporta iz članka 5. ove Odluke odnosno korisnici sportskih građevina iz članka 3. ove Odluke obvezni su vlasniku sportskih građevina dostaviti godišnji izvještaj o upravljanju odnosno godišnji izvještaj o korištenju sportskih građevina najkasnije do kraja lipnja tekuće godine za prethodnu godinu.

Izvještaj iz prethodnog stavka može biti sastavni dio godišnjeg izvještaja o radu upravitelja.

Članka 22.

Nadzor nad provođenjem ugovora, namjenskim korištenjem sportskih građevina, održavanjem sportskih građevina, korištenja svih sportskih i drugih prostora u sportskim građevinama te namjenskog korištenja sredstava za upravljanje i održavanje sportskih građevina obavlja Jedinstveni upravni odjel Općine Sveta Nedelja.

Članak 23.

U slučaju nepridržavanja ugovornih obveza iz Ugovora o davanju na upravljanje i korištenje sportske građevine, a na prijedlog Jedinstvenog upravnog odjela Općine Sveta Nedelja, općinska načelnica može raskinuti Ugovor o davanju na upravljanje i korištenje sportske građevine.

1. **PRIJELAZNE I ZAVRŠNE ODREDBE**

Članak 24.

Na upravljanje i korištenje sportske građevine, ako ovom Odlukom nije određeno drukčije, primjenjuju se opći propisi o upravljanju nekretninama i propisi o sportskim građevinama.

Članak 25.

Korisnici javnih sportskih građevina koji nemaju reguliran odnos s Općinom Sveta Nedelja, u skladu s ovom Odlukom dužni su sklopiti ugovore o upravljanju i korištenju sportskih građevina u roku od 3 mjeseca od dana stupanja na snagu ove Odluke.

Sa korisnicima koji koriste sportske građevine prije stupanja na snagu ove Odluke, a zadovoljavaju sve uvjete definirane ovom odlukom, zaključiti će se novi Ugovori o upravljanju i korištenju sportskih građevina kojima će se definirati odredbe prema ovoj Odluci.

Ukoliko korisnici sportskih građevina, koji iste koriste bez naknade prije stupanja na snagu ove Odluke, odbiju sklapanje novog ugovora prema ovoj Odluci, dužni su u roku od 30 dana od dana dostave pisane obavijesti predati sportsku građevinu Općini Sveta Nedelja.

Članak 26.

Ova Odluka stupa na snagu osmog dana od dana objave u „Službenim novinama Općine Sveta Nedelja“.

**PREDSJEDNIK**

**Općinskog vijeća**

**Nenad Radičanin**

**OBRAZLOŽENJE**

1. **PRAVNI TEMELJ ZA DONOŠENJE ODLUKE**

Članak 35. stavka 2. i članka 391. stavka 1. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17), članka 59. stavka 6. i članka 63. Zakona o sportu („Narodne novine“ broj 141/22), članak 35. Zakona o lokalnoj i područnoj(regionalnoj) samoupravi („Narodne novine“ broj 33/01, 60/01, 129/05, 109/07, 36/09, 125/08, 36/09, 150/11, 144/12, 123/17, 98/19, 144/20) te članak 33. Statuta Općine Sveta Nedelja (“Službene novine Općine Nedelja”, broj 11/18, 03/21).

Odredba članka 35. stavka 2. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17) propisuje da stvarima u vlasništvu Republike Hrvatske raspolaže, upravlja i koristi se Vlada Republike Hrvatske ili od nje ovlašteno tijelo ako posebnim zakonom nije drukčije određeno. Ovlasti za raspolaganje, upravljanje i korištenje stvarima u vlasništvu jedinica lokalne i područne (regionalne) samouprave imaju tijela jedinica lokalne i područne (regionalne) samouprave, osim ako posebnim zakonom nije drukčije određeno.

Odredbom članka 391. Zakona o vlasništvu i drugim stvarnim („Narodne novine“ broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17) propisan je način raspolaganja nekretninama u vlasništvu jedinice lokalne samouprave.

Člankom 35. ZLPRS-a određeno je da predstavničko tijelo, između ostalog, donosi odluke i druge opće akte kojima uređuje pitanja iz samoupravnog djelokruga jedinice lokalne, odnosno područne (regionalne) samouprave, dok je u članku 33. Statuta određeno da Općinsko vijeće donosi odluke i opće akte kojima uređuje pitanja iz samoupravnog djelokruga općine.

1. **OSNOVNA PITANJA KOJA SE UREĐUJU AKTOM**

Ovom Odlukom se ostvaruje jedan o primarnih ciljeva gospodarenja imovinom u vlasništvu Općine Sveta Nedelja, a to je normativno uređenje upravljanja i raspolaganja imovinom putem Odluke čime bi se stvorio pravni okvir za sustavno i učinkovito upravljanje i raspolaganje imovinom te kvalitetnije i brže donošenje odluka.

Nadalje, ovom odlukom utvrđuju se sportske građevine u Općini Sveta Nedelja te se uređuje način upravljanja i korištenja sportskih građevine u vlasništvu Općine Sveta Nedelja.

Javnim sportskim građevinama smatraju se građevine koje su u vlasništvu Općine Sveta Nedelja, te se trajno koriste u izvođenju programa javnih potreba u sportu.

Sportskim građevinama smatraju se uređene i opremljene građevine i površine na kojima se provode sportske djelatnosti, a koje zadovoljavaju opće uvjete definirane propisima kojima se uređuju graditeljstvo i prostorno planiranje.

S obzirom na navedeno izrađena je ova Odluka o načinu upravljanja i korištenja sportskih građevina u vlasništvu Općine Sveta Nedelja, čije se usvajanje predlaže, a kojom se uređuju uvjeti, način i postupak upravljanja i korištenja nekretninama u vlasništvu Općine, i to isključivo sportskih građevina (nogometna igrališta, boćarska igrališta).

1. **PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu akta nije potrebno osigurati sredstva u Proračunu Općine Sveta Nedelja.

**Jedinstveni upravni odjel**